Η ανακοίνωση περιλαμβάνει τους κανόνες πρόσβασης στον φάκελο της Ευρωπαϊκής Επιτροπής για τα μέρη που εμπλέκονται σε υποθέσεις συγκεντρώσεων και σε αντιμονοπωλιακές υποθέσεις. Η ανακοίνωση αποσκοπεί στη βελτίωση της διαφάνειας των διαδικασιών ανταγωνισμού και υπογραμμίζει τη δέσμευση της Επιτροπής για δίκαιη δίκη και τα δικαιώματα υπεράσπισης των μερών. Σκοπός της πρόσβασης στον φάκελο είναι να επιτρέπει την ουσιαστική άσκηση των δικαιωμάτων υπεράσπισης έναντι τυχόν αιτιάσεων της Επιτροπής σε υποθέσεις που εμπίπτουν στο άρθρο 101 και το άρθρο 102 της Συνθήκης για τη λειτουργία της Ευρωπαϊκής Ένωσης και σε υποθέσεις που εμπίπτουν στον κανονισμό συγκεντρώσεων, ο οποίος καλύπτει τη διαδικασία ελέγχου ορισμένων πράξεων συγκέντρωσης μεταξύ εταιρειών. Το άρθρο 101 (πρώην άρθρο 81 της Συνθήκης ΕΚ) απαγορεύει τις συμφωνίες μεταξύ επιχειρήσεων και ενώσεων επιχειρήσεων που περιορίζουν τον ανταγωνισμό, όπως ο καθορισμός των τιμών και η κατανομή της αγοράς. Το άρθρο 102 (πρώην άρθρο 82 της Συνθήκης ΕΚ) απαγορεύει την κατάχρηση δεσπόζουσας θέσης στην αγορά από τις επιχειρήσεις, για παράδειγμα μέσω της επιβολής αθέμιτων τιμών, του περιορισμού της παραγωγής ή της απόρριψης της καινοτομίας. Ποιος έχει δικαίωμα πρόσβασης στον φάκελο; Η πρόσβαση στον φάκελο παρέχεται, κατόπιν σχετικού αιτήματος, στα πρόσωπα, τις επιχειρήσεις ή τις ενώσεις επιχειρήσεων προς τις οποίες η Επιτροπή έχει αποστείλει κοινοποίηση αιτιάσεων. Η ανακοίνωση αποσαφηνίζει ποιος έχει το δικαίωμα να ζητήσει πρόσβαση στον φάκελο και σε ποιες περιστάσεις. Τα πρόσωπα, οι επιχειρήσεις ή οι ενώσεις επιχειρήσεων που λαμβάνουν κοινοποίηση αιτιάσεων* έχουν το δικαίωμα να βλέπουν όλα τα αποδεικτικά στοιχεία, είτε αυτά είναι ενοχοποιητικά είτε απαλλακτικά, στον φάκελο της έρευνας της Επιτροπής. Η ανακοίνωση αναγνωρίζει ένα χωριστό δικαίωμα, παρέχοντας περιορισμένη πρόσβαση σε συγκεκριμένα έγγραφα του φακέλου προς τους καταγγέλλοντες σε αντιμονοπωλιακές υποθέσεις, καθώς και προς τους λοιπούς εμπλεκόμενους σε υποθέσεις συγκεντρώσεων. Τα εν λόγω δικαιώματα εξετάζονται χωριστά, καθώς η εμβέλεια, η φύση και τα χρονοδιαγράμματά τους διαφέρουν από το δικαίωμα πρόσβασης στον φάκελο που παρέχεται στα πρόσωπα προς τα οποία έχει αποσταλεί κοινοποίηση αιτιάσεων. Το δικαίωμα πρόσβασης στον φάκελο σε υποθέσεις ανταγωνισμού είναι διαφορετικό από το γενικό δικαίωμα πρόσβασης στα έγγραφα δυνάμει του κανονισμού (ΕΚ) αριθ. 1049/2001. Το δικαίωμα πρόσβασης στα έγγραφα θεσπίστηκε για διαφορετικό σκοπό και υπόκειται σε διαφορετικούς κανόνες. Προσπελάσιμα και μη προσπελάσιμα έγγραφα Ο φάκελος της Επιτροπής περιλαμβάνει όλα τα έγγραφα που αποτελούν μέρος της συγκεκριμένης διαδικασίας στην οποία βασίζεται η κοινοποίηση αιτιάσεων. Η ανακοίνωση προσδιορίζει τα είδη εγγράφων που είναι προσπελάσιμα και εκείνα που δεν είναι. Μόνο δύο είδη πληροφοριών δεν είναι προσπελάσιμα: τα εσωτερικά έγγραφα στα οποία θεωρείται ότι περιλαμβάνονται τόσο τα εσωτερικά έγγραφα της Επιτροπής όσο και τα έγγραφα που ανταλλάσσονται μεταξύ της Επιτροπής και άλλων δημοσίων αρχών· τα επαγγελματικά μυστικά και άλλες εμπιστευτικές πληροφορίες στις περιπτώσεις κατά τις οποίες η αποκάλυψή τους θα μπορούσε να οδηγήσει σε σοβαρή βλάβη του προσώπου ή της επιχείρησης. Όπου είναι δυνατόν, η Επιτροπή θα παρέχει πρόσβαση σε μη εμπιστευτικές εκδοχές των πρωτότυπων πληροφοριών. Ευθύνες των μερών που υποβάλλουν πληροφορίες Για να εξασφαλίζεται η προστασία των επαγγελματικών μυστικών και άλλων εμπιστευτικών πληροφοριών, κάθε πρόσωπο που υποβάλλει πληροφορίες στην Επιτροπή πρέπει: να προσδιορίζει σαφώς κάθε στοιχείο που θεωρεί εμπιστευτικό· να παρέχει χωριστά μια μη εμπιστευτική εκδοχή· στις αντιμονοπωλιακές διαδικασίες, να παρέχει συνοπτική περιγραφή κάθε διαγραμμένης πληροφορίας. Αιτήματα εμπιστευτικότητας Η ανακοίνωση περιγράφει τα κριτήρια που χρησιμοποιεί η Επιτροπή για την αξιολόγηση των αιτημάτων εμπιστευτικότητας. Επιπλέον, η ανακοίνωση προβλέπει ότι η ανάγκη διαφύλαξης των δικαιωμάτων υπεράσπισης είναι δυνατόν να υπερβαίνει σε σπουδαιότητα τη μέριμνα προστασίας του εμπιστευτικού χαρακτήρα των πληροφοριών. Επιβεβαιώνεται ότι η Επιτροπή μπορεί να παρέχει πρόσβαση είτε σε ηλεκτρονική είτε σε έντυπη μορφή.